Doroszló, 2023. 09. 03.

Krisztusban kedves testvéreim,

„Te efratai Betlehem, kicsiny vagy és mégis nagy, mert benned születik a világ megváltója, és ha megszületik, akkor biztonságban éltek, mert hatalmát kiterjeszti egészen a föld határáig: és ez lesz a béke.”

Ezeket a szavakat hallottuk az első olvasmányban. A prófétát Isten lelke arra ihlette, hogy Izrael népét egy válságos időszakban egy ígérettel vigasztalja, egy ígérettel, amelyet csak mi, ma élő emberek, tudunk valójában beteljesedettnek értelmezni. Mert azok, akik e szavakat hallották, még nem foghatták fel teljesen mit is jelent az, hogy Betlehemből jön majd a világ megváltója, nem tudtak megbizonyosodni erről. Mi ellenben tudjuk, hogy ott született Jézus, akit később názáreti Jézusnak neveztek az emberek, aki a világ egyetlen megváltója.

Válságos idők ma is vannak, arról beszélünk, hogy itt a háború közel a határainkhoz, hogy nagy a drágulás, hogy embercsempészek harcolnak maguk között a minél jobb menekülési útvonalakért és az irdatlan sok pénzért, amelyen az embercsempészetben rejlik.

De nekünk, katolikusoknak Szerbiában, az is egy válság és súlyos probléma, hogy elfogyunk. Elfogyunk minden nemzeti hovatartozástól függetlenül: magyarok, horvátok, bunyevácok, szlovákok, csehek, a németekről ne is beszéljek, akik pedig 80 évvel ezelőtt majdnem a katolikusok felét tették ki a mai Szerbiában. És még azzal sem vígasztalhatjuk magunkat, hogy a többségi, szerb nemzetiségűek legalább nem fogynak, hiszen körükben még nagyobb a fogyás, mint a kisebbségek esetében.

Valóban egy kiüresedett, mind jobban sötétségbe borúló vidéken lakunk, kérdezhetjük önmagunktól.

Részben igen. De azt a teret és azt az időt, ahol és amiben élünk, az emberek, azaz a mi gondolataink töltik be, töltik ki, adnak neki minőségi értéket és nem a lakosság sűrűsége. Fontos, hogy legyünk, tartalmasan éljünk, lelki értelemben minőségi életet éljünk, szépen, lélekkel töltsük meg a teret és az időt, ha nem is vagyunk sokan. Na de, hogyan tegyük ezt?

Az összetartozás lelkületével!

Érseki beiktatásomkor azt mondtam, hogy a szerbiai katolikus egyház az autópályák mentén helyezkedik el. Szeretnék idézni: A1 és A3.

A legtöbb katolikus Szerbiában magyar anyanyelvű. És az anyanyelv abszolút fontos. Ferenc pápa szavait idézve: „Igen, az evangéliumot anyanyelven közvetítik. Én pedig szeretnék köszönetet mondani a sok édesanyának és nagymamának, akik továbbadják azt gyermekeiknek, unokáiknak: a hit az élettel együtt halad, ezért az édesanyák és a nagymamák az első igehirdetők.”

Ha anyanyelvről beszélünk, akkor minden anyanyelvről beszélünk, és nem csak egyről! Akinek magyar, annak a magyar, akinek a horvát annak a horvát. Akinek más, annak más. Nevetséges azt várni el, hogy Szerbiában minden katolikus magyarul vagy horvátul beszéljen. Mi úgy beszélünk, ahogy tudunk, mindannyian úgy, ahogy a legjobban ki tudjuk fejezni magunkat, azon a nyelven, amelyen a legkönnyebb nekünk Istenhez fordulni. Az Egyház feladata pedig az, hogy ezt az Isten és felebarát felé való kifejeződésünket elősegítse, megértse, értékelje, hogy azon a nyelven találkozzanak az emberekkel, ahogy azok beszélni tudnak és akarnak. Nemrég olvastam egy magát nagy horvátnak tartó papunk jegyzeteiben, hogy én egy belgrádi szerb érsekség felépítésén dolgozom, és hozzáadta azt is, hogy: sajnos. Ez a megjegyzés arra mutat rá, hogy ez az ember nagyon távol van Istentől és az ő terveitől, attól, hogy Szerbiában is egy élő, működő, szerető, sokszínű valóságában pompázó, az összetartozás lelkületével átfűtött egyházat építsünk fel és nem egy elégedetlenkedő, ellenséges, széthúzó, nacionalista, megosztó egyházat. Olyan Egyházra és közösségre hív bennünket a Galata levélben Krisztus, ahol nincs többé görög vagy zsidó, nő vagy férfi, hanem mindannyian Krisztusban egyek vagyunk.

Fontos a szám? Biztos, de nem az a legfontosabb, hanem a lelkület, amivel betöltjük az ajándékba kapott teret és időt.

Az olvasmányban azt is hallottuk, hogy Isten és a megváltónk, Jézus, békét ad nekünk. Mert mi mindannyian békét kívánunk. Az igazi béke Isten ajándéka. Akkor is, ha most Ukrajnában nem látjuk ezt, és úgy tűnik, hogy ott a gonosz túlkapása miatt szenved megannyi ember. A béke az nem egy pillanat eredménye, hanem tartós keresése az igazságosságnak, a béke a gyűlölet legyőzése, a bosszú és vérszomj feladása. Nagyon sok politikus és katona nem látja a szenvedést, amelyet egy háború okoz, nem látja a megsemmisített házakat, a megölt gyermekeket, ő körülbelül úgy van, mint azok a nagyok a múlt században, akik egy térkép előtt álltak és vonalzóval rajzolgatták meg az új határokat. Tartósan szétroncsoltak nemzeteket, családokat, egybe tartozó földrajzi egységeket.

Isten nem ilyen íróasztalnál kitalált békét ígér. Isten békéje a szívekből jön, azon dolgozik, hogy az ellentétek megszűnjenek, hogy ami harcban áll egymással, kibéküljön és újra egybetartozzon. Mindenféle de és ha meg majd nélkül. Isten békéje egységhez vezet.

Az egység pedig a sokféleségből születik meg, ezt mutatja Jézus családfája. Volt ott céda, politikus, király és romlott bálványimádó, házasságtörő és kihasznált rabszolga. Isten ezt is megtudta oldani és ezzel a példával hív bennünket is a békére.

Egy nemzet akkor marad meg, ha képes befogadni és életteret adni azoknak, akikkel a történelem sodrásában találkozik. Ebben kell kitartás a közösségi öntudat ápolása és majd az az identitás, mely teret és szabadságot ad a másságnak is, azért, mert ő önmagával tisztában van és tudja, hogy a békére és a sokszínűségben való összetartozásra van hivatva.

A Szerbiában élő katolikusok ezen az úton járnak. Sok mindent megéltünk mi már itt ezen a vidéken, az itt élő nemzetiségi csoportokból vannak olyan, amelyek már több mint ezer éve itt élnek, mások később jöttek, és most mind itt vagyunk, katolikusként összetartozunk 2006-tól ebben az országban, akkor vált ki ugyanis Montenegro az államközösségből és született meg a mai Szerbia.

Egybetartozni, osztozni egymás örömében, bánatában, amelyeket itt ezeken a vidékeken megélünk, kisebbségi voltunkban. Sajnos vannak még egyházszervezetileg is fura konstellációk ebben az összetartozásban, hisz tudjuk, hogy valami megmagyarázhatatlan módon a szerémségi egyházmegye nem tartozik hozzánk, hanem a Djakovár-Eszéki egyházmegyének van alárendelve Horvátországban.

Egy ilyen fiatal, sokszínű egyházat, mint a katolikus egyház Szerbiában erősíteni kell. És ki az, akire Jézus ezt a feladatot bízta, hogy erősítse a testvéreit? Péter apostolra, azzal pedig Róma város püspökére, a pápára, akit ebben a történelmi időben Ferencnek hívunk.

Porfirije pátriárka 2022. decemberében nem mehetett be meglátogatni a híveit Koszovó és Metóhia területére. Fájt nekünk is, és megrökönyödést váltott ki bennünk. Nem volna szabad a vallási érzéseket és értékeket politikai célokra felhasználni és kihasználni ezt. Ilyen az, amikor a politika (nemzeti gyűlölet miatt) nem engedi be a pátriárkát a híveihez. Ez a 21. században nehezen érthető és döbbenetes.

Körülbelül ugyanazt érzem én is, fájdalmat és megrökönyödést, hogy eddig még egy pápa sem látogathatott el a mai Szerbiába, hogy megerősítse hitünket és az itt élő katolikusokat. Hisz nekünk is jogunk van fogadni azt az embert, akit Isten a legfőbb pásztorunkká tett meg.

Természetesen lehet pápalátogatás nélkül is élni a hitet, hiszen egy pápalátogatás nem tartozik hitünk tartalmához, azonban éppen az összetartozásban a sokszínű egységben tud megerősíteni és bátorítani, hogy egymást tisztelve és szeretve betöltsük a teret és az időt, melyet ajándékba kaptunk, hiszen, ahogy azt Szent Pál mondta a mai Szentleckében: „Tudjuk, hogy az Istent szeretőknek minden a javukra válik, hiszen ő saját elhatározásából választotta ki őket. Akiket ugyanis előre ismert, azokat eleve arra rendelte, hogy Fiának képmását öltsék magukra. Így lesz ő elsőszülött a sok testvér között. Akiket előre erre rendelt, azokat meg is hívta, akiket meghívott, azokat igazzá tette, akiket pedig igazzá tett, azokat meg is dicsőítette.”

Ha ezt hisszük és e szerint élünk, ki tud minket eltántorítani Jézustól, ki tud minket eltávolítani egymástól és az Egyházunkból? A nemzetünktől? Akik Isten szeretik, azok egymást is szeretik minden **de, ha meg majd** nélkül, most és itt.

Azért jöttünk Doroszlóra, hogy a Segítő Szűz Mária közbenjárását kérjük életünkre, országunkra, a világra. Legyen ő számunkra csillag az egymáshoz vezető úton.